Κοινωνία Λιγότερες κατά 16.128 οι θέσεις εργασίας στον ιδιωτικό τομέα - Επέκταση των ευέλικτων μορφών απασχόλησης

ΣΤΟΙΧΕΙΑ ΤΟΥ ΣΥΣΤΗΜΑΤΟΣ «ΕΡΓΑΝΗ» ΓΙΑ ΤΟΝ ΑΥΓΟΥΣΤΟ



Το μεγαλύτερο αρνητικό ισοζύγιο προσλήψεων - απολύσεων για το μήνα Αύγουστο, διαχρονικά από το 2012, δείχνουν τα στοιχεία του συστήματος ΕΡΓΑΝΗ.

Παράλληλα, επιβεβαιώνεται η τάση κυριαρχίας των ελαστικών και προσωρινών μορφών απασχόλησης.

Σχετικά με το ισοζύγιο προσλήψεων - απολύσεων, τον Αύγουστο του 2016 έγιναν 16.128 απολύσεις περισσότερες από τις προσλήψεις.



Τον Αύγουστο του 2012 οι απολύσεις ήταν περισσότερες κατά 2.178, το 2013 και το 2014 οι προσλήψεις ήταν περισσότερες κατά 10.969 και 1.311 αντίστοιχα και το 2015 οι απολύσεις ήταν περισσότερες κατά 441. Επίσης, οι προσλήψεις σε θέσεις μερικής και εκ περιτροπής απασχόλησης τον Αύγουστο του 2016 αποτελούν το 53,3% επί του συνόλου των προσλήψεων, όπως συμβαίνει και με τους προηγούμενους μήνες. Από τον Αύγουστο του 2013, οι προσλήψεις μερικής απασχόλησης έχουν αυξηθεί κατά 135%, οι εκ περιτροπής κατά 266% και συνολικά (μερική και εκ περιτροπής) κατά 161%!



Συνεχόμενη αυξητική τάση παρουσιάζουν και οι συμβάσεις ορισμένου χρόνου, στοιχείο που δείχνει την προσωρινότητα της απασχόλησης. Το συμπέρασμα αυτό προκύπτει εμμέσως πλην σαφώς από τα στοιχεία που αφορούν στη λήξη τέτοιων συμβάσεων.

Έτσι, τον Αύγουστο του 2016 έληξαν 53.212 συμβάσεις ορισμένου χρόνου, αυξημένες κατά 170% συγκριτικά με τις 19.670 συμβάσεις ορισμένου χρόνου που έληξαν τον Αύγουστο του 2013.

Τέλος, τεράστια είναι η αύξηση των αποκαλούμενων «οικειοθελών» απολύσεων αφού από τον Αύγουστο του 2012 έως τον Αύγουστο του 2016 έχουν αυξηθεί κατά 310%!









πηγή 902.gr